Nafarroako Parlamentuko Mahaiak, 2021eko urriaren 19an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako gaurkotasun handiko galdera, osasunaren eta hezkuntzaren arloetan egonkortze-prozesuak bideratzeko enplegu-eskaintzei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2021eko urriaren 19an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko Marisa de Simón Caballero andreak, Legebiltzarreko Erregelamenduan ezarritakoaren babesean, gaurkotasun handiko honako galdera hau egiten du, Nafarroako Gobernuak 2021eko urriaren 21eko Osoko Bilkuran ahoz erantzun dezan:

Nafarroako administrazio publikoetako lanpostuen ordezkatze-tasa murriztaileek eta azken urteotan ia lan-eskaintza publikorik egin ez izanak eragin dute behin-behinekotasuna nabarmen areagotzea eta jasanezina izatea. Enpleguaren egonkortasun ezak eragin negatiboa du zerbitzu publikoen antolakuntzan nahiz aldi baterako langileen kasuan.

Osasunaren arloan, behin-behinekotasuna handi-handia izateaz gain, %40koa baita, arazoak daude oinarrizko osasun laguntzako, laguntza espezializatuko nahiz ospitaleko zenbait espezialitatetarako profesionalak lortzeko Iruñerritik kanpo.

Hezkuntzaren arloan, gauzak ez daude hobeki. Lan-eskaintza publikoak eta kasuko hautapen prozesuak gorabehera, asko falta da plantillen % 8ra iristeko.

Enplegu publikoaren behin-behinekotasuna murrizteko neurri urgenteei buruzko uztailaren 6ko 14/2021 Errege Lege-dekretuak, behin-behinekotasun handi hori aintzat hartuta, aldi baterako enplegua egonkortzeko prozesuak ezartzeko aukera ematen du.

Egonkortze-prozesu horiek bideratzeko enplegu-eskaintzak 2021eko abenduaren 31 baino lehen onetsi eta argitaratu beharko dira.

Lan-eskaintza publikoetan sartutako lanpostuak betetzeko hautapen prozesuen deialdiak 2022ko abenduaren 31 baino lehen argitaratu beharko dira. Hautapen prozesu horiek 2024ko abenduaren 31 baino lehen ebatzi beharko dira.

Nafarroako Gobernuak zer aurreikuspen darabil enplegu publikoko behin-behinekotasuna murrizteko osasunaren eta hezkuntzaren arloetako lan-eskaintza publikoko lanpostu kopuruari dagokionez eta hautapen prozesu horien tenporalizazioari dagokionez?

Iruñean, 2021eko urriaren 18an

Foru parlamentaria: Marisa de Simón Caballero